LIETUVOS RESPUBLIKOS VYRIAUSYBĖ

N U T A R I M A S

DĖL LEIDIMŲ (LICENCIJŲ) MOKYTI IŠDAVIMO NUOSTATŲ PATVIRTINIMO

1999 m. liepos 12 d. Nr. 825

Vilnius

Vadovaudamasi Lietuvos Respublikos švietimo įstatymo (Žin., 1991, Nr. 23-593; 1998, Nr. 67-1940) 11 straipsnio 2 dalimi ir Lietuvos Respublikos profesinio mokymo įstatymo (Žin., 1997, Nr. 98-2478) 14 straipsnio 2 dalimi, Lietuvos Respublikos Vyriausybė nutaria:

1. Patvirtinti Leidimų (licencijų) mokyti išdavimo nuostatus (pridedama).

2. Įpareigoti Susisiekimo ministeriją per 15 dienų po šio nutarimo įsigaliojimo parengti ir suderinus su Švietimo ir mokslo ministerija bei Vidaus reikalų ministerija patvirtinti kelių transporto priemonių vairuotojų rengimo sąlygas ir tvarką.

3. Nustatyti, kad anksčiau išduotos licencijos galioja iki jose nurodyto termino ir perregistruojamos šiuo nutarimu patvirtintuose nuostatuose nustatyta tvarka. Licencijos, išduotos vairavimo mokyklų veiklai, galioja iki jose nurodyto termino.

4. Pripažinti netekusiais galios:

4.1. Lietuvos Respublikos Vyriausybės 1994 m. kovo 2 d. nutarimo Nr. 149 „Dėl kelių transporto priemonių vairuotojų rengimo gerinimo“ (Žin., 1994, Nr. 18-296) 3 punktą;

4.2. Lietuvos Respublikos kelių eismo saugumo sistemos, kuriai buvo pritarta Lietuvos Respublikos Vyriausybės 1994 m. liepos 7 d. nutarimu Nr. 569 „Dėl kelių eismo saugumo sistemos“ (Žin., 1994, Nr. 53-1016), 11.2 punktą;

4.3. Lietuvos Respublikos Vyriausybės 1995 m. gruodžio 29 d. nutarimą Nr. 1637 „Dėl Mokymo įstaigų ir įmonių steigimo licencijavimo taisyklių patvirtinimo“ (Žin., 1996, Nr. 1-30).

Ministras Pirmininkas	Rolandas Paksas

Švietimo ir mokslo ministras	Kornelijus Platelis

Patvirtinta

Lietuvos Respublikos Vyriausybės

1999 m. liepos 12 d. nutarimu Nr. 825

LEIDIMŲ (LICENCIJŲ) MOKYTI IŠDAVIMO NUOSTATAI

I. BENDROSIOS NUOSTATOS

1. Šie nuostatai reglamentuoja leidimų (licencijų) mokyti (toliau vadinama – leidimai) išdavimo, pakartotinio išdavimo papildant leidimą mokyti pagal kitas mokymo programas, leidimų perregistravimo, jų galiojimo sustabdymo, galiojimo sustabdymo panaikinimo ir leidimų galiojimo panaikinimo tvarką. Šie nuostatai taikomi išduodant leidimus mokyti pagal įrašytas į Studijų ir mokymo programų registrą mokymo programas nevalstybinėse švietimo įstaigose, valstybinėse ir savivaldybių profesinio mokymo įstaigose, taip pat kitose švietimo įstaigose, įmonėse ir organizacijose, kurios įgyvendina pagrindinį profesinį ar darbo rinkos profesinį mokymą. Nuostatai netaikomi išduodant leidimus mokyti pagal aukštojo mokslo programas.

2. Švietimo ir mokslo ministerijos leidimas būtinas, jeigu mokoma pagal aukštesniųjų studijų, pagrindinio profesinio, darbo rinkos profesinio mokymo ar bendrojo lavinimo programas ir jas baigus išduodami valstybės pripažinti išsilavinimo pažymėjimai.

3. Leidimas išduodamas, jeigu numatoma užsiimti šių švietimo rūšių veikla:

3.1. pradiniu mokymu;

3.2. pradiniu specialiuoju mokymu;

3.3. pagrindiniu mokymu;

3.4. pagrindiniu specialiuoju mokymu;

3.5. viduriniu mokymu;

3.6. viduriniu specialiuoju mokymu;

3.7. profesiniu mokymu;

3.8. profesiniu specialiuoju mokymu;

3.9. aukštesniuoju neuniversitetiniu mokymu;

3.10. suaugusiųjų bendruoju viduriniu mokymu;

3.11. suaugusiųjų profesiniu mokymu.

II. DOKUMENTAI, KURIŲ REIKIA LEIDIMUI GAUTI

4. Norėdamas gauti (perregistruoti) leidimą, švietimo įstaigos, įmonės ar organizacijos (toliau vadinama – švietimo įstaiga) vadovas pateikia šių nuostatų 6 punkte nurodytoms institucijoms šiuos dokumentus:

4.1. paraišką (ne vėliau kaip iki gegužės 1 d. – mokyti pagal aukštesniųjų studijų ar pagrindinio profesinio mokymo programas; ne vėliau kaip iki birželio 1 d. – mokyti pagal bendrojo lavinimo programas), kurioje nurodomas tikslus švietimo įstaigos pavadinimas, jos kodas, adresas ir telefonas, švietimo įstaigos steigėjas, jo kodas (asmens kodas, jeigu steigėjas yra fizinis asmuo), adresas ir telefonas, už mokymą atsakingas asmuo, švietimo veiklos rūšies kodas ir pavadinimas, Švietimo ir mokslo ministerijoje įregistruoto išduodamo išsilavinimo pažymėjimo pavadinimas ir kodas, paraiškos data. Jeigu prašoma išduoti kartotinį leidimą ar jį perregistruoti, paraiškoje nurodoma turimo leidimo registravimo numeris ir išdavimo data;

4.2. švietimo įstaigos veiklos nuostatus (įstatus) arba įmonės, įstaigos ar organizacijos vykdomo mokymo organizavimo taisykles (tuo atveju, jeigu įmonės, įstaigos ar organizacijos pagrindinė veikla nėra švietimas), kuriuose turi būti nurodyta priėmimo mokytis tvarka, mokymosi sutarties tarp švietimo įstaigos ir priimamo mokytis asmens visam mokymosi laikui sudarymo sąlygos bei tvarka, už mokymą atsakingų asmenų ir pedagogų atestavimo tvarka, mokymo veikla užsiimančio struktūrinio padalinio statusas bei finansavimas. Nuostatai (įstatai) ar mokymo organizavimo taisyklės turi atitikti įstatymų nustatytus reikalavimus;

4.3. aukštesniųjų studijų ar pagrindinio profesinio mokymo ir dalykų programas, parengtas ir įteisintas pagal atitinkamo lygmens studijų ir mokymo programoms taikomus Švietimo ir mokslo ministerijos nustatytus reikalavimus. Jeigu dirbama pagal Studijų ir mokymo programų registre įrašytas bendrojo lavinimo ar darbo rinkos profesinio mokymo programas, jų pateikti nereikia, tačiau paraiškoje būtina nurodyti jų pavadinimus ir valstybinius kodus;

4.4. už mokymą atsakingo asmens (atsakingų asmenų) išsilavinimo dokumento nuorašą (nuorašus);

4.5. sąrašą pedagogų pareigybių (direktorius, dėstytojas, profesijos mokytojas, mokytojas ir kt.) ir kiekvienos iš jų kvalifikacinius reikalavimus (išsilavinimas, pedagoginė kvalifikacija, pedagoginis stažas, gamybinis stažas), atitinkančius Švietimo ir mokslo ministerijos bei Socialinės apsaugos ir darbo ministerijos nustatytus reikalavimus vadovams ir pedagogams;

4.6. mokymo patalpų sąrašą, kuriame nurodomi mokymo veiklai būtinų kabinetų, laboratorijų, dirbtuvių, bibliotekų bei kitų patalpų pavadinimai, jų plotas, adresai (jeigu nesutampa su paraiškoje nurodytu švietimo įstaigos adresu), taip pat įrangos bei įrenginių, kurių reikia profesiniam mokymui, sąrašą;

4.7. mokymo patalpų valdymo, naudojimo ar disponavimo jomis pagrindimo dokumentų nuorašus;

4.8. visuomenės sveikatos centro išduoto leidimo–higienos paso nuorašą, liudijantį, jog šių nuostatų 4.6 punkte nurodytos patalpos atitinka sanitarinės higienos reikalavimus. Jeigu pateikiama patalpų nuomos ar panaudos sutartis, gali būti pateikiamas patalpų savininkui išduoto visuomenės sveikatos centro leidimo–higienos paso nuorašas;

4.9. švietimo įstaigos įregistravimo pažymėjimo nuorašą.

5. Išduodant kartotinį leidimą (leidimą perregistruojant) pateikiama paraiška dėl pakartotinio leidimo išdavimo (perregistravimo), turimas leidimas ir šių nuostatų 4.2–4.9 punktuose nurodyti dokumentai, jeigu juose įrašyti duomenys pakito per laikotarpį nuo anksčiau išduoto ar perregistruoto leidimo. Švietimo ir mokslo ministerija gali pareikalauti pateikti naujus dokumentus, jeigu yra objektyvių priežasčių, keliančių abejonių dėl leidimo išdavimo metu nustatytų sąlygų laikymosi.

III. DOKUMENTŲ REGISTRAVIMAS IR EKSPERTIZĖ

6. Švietimo įstaigų paraiškas su visais pridedamais dokumentais registruoja:

6.1. Švietimo ir mokslo ministerija – mokyti pagal aukštesniųjų studijų ir pagrindinio profesinio mokymo programas;

6.2. miestų (rajonų) savivaldybių švietimo skyriai (toliau vadinama – švietimo skyriai) – mokyti pagal bendrojo lavinimo programas;

6.3. Socialinės apsaugos ir darbo ministerijos Lietuvos darbo rinkos mokymo tarnyba (toliau vadinama – Darbo rinkos mokymo tarnyba) – mokyti pagal darbo rinkos profesinio mokymo programas.

7. Pateiktų dokumentų ir materialinės mokymo bazės ekspertizę per 20 dienų nuo paraiškos įregistravimo atlieka švietimo ir mokslo ministro arba socialinės apsaugos ir darbo ministro įsakymu, mero potvarkiu ar jų nustatyta tvarka sudaryta ekspertų komisija. Ekspertizės atlikimo tvarką nustato Švietimo ir mokslo ministerija arba Socialinės apsaugos ir darbo ministerija. Šių ministerijų prašymu ekspertizę gali atlikti kitų ministerijų ir Vyriausybės įstaigų paskirti ekspertai. Ekspertų skaičius nustatomas atsižvelgiant į ekspertizės objekto mokymo veiklos sudėtingumą.

Išduodant leidimus mokyti pagal darbo rinkos profesinio mokymo programas profesinėms mokykloms, kurios turi leidimus mokyti pagal tos pačios profesijos pagrindinio profesinio mokymo programas, materialinės mokymo bazės ekspertizė neatliekama.

8. Švietimo skyriai ar Darbo rinkos mokymo tarnyba, atlikę dokumentų ir materialinės mokymo bazės ekspertizę, pateikia Švietimo ir mokslo ministerijai švietimo įstaigos paraiškos kopiją, ekspertizės išvadas (originalą) ir rekomendaciją išduoti leidimą, nurodydami visus duomenis, kurių reikia leidimui išduoti (perregistruoti) ir leidimų sąrašui sudaryti pagal šių nuostatų 10, 25.2–25.4 ir 25.7 punktus.

9. Švietimo įstaigos pateiktų dokumentų ir materialinės mokymo bazės ekspertizės išlaidas atlygina švietimo įstaiga pagal suderintas ekspertizės išlaidų sąmatas Švietimo ir mokslo ministerijos arba Socialinės apsaugos ir darbo ministerijos nustatyta tvarka ir įkainiais.

IV. LEIDIMŲ IŠDAVIMAS, GALIOJIMAS IR PERREGISTRAVIMAS

10. Leidimas įteisinamas švietimo ir mokslo ministro įsakymu. Švietimo ir mokslo ministerija išduoda leidimą, jeigu yra pateikti visi reikiami dokumentai, jeigu jie tinkamai įforminti ir gautos teigiamos ekspertizės išvados.

Leidime nurodoma leidimo numeris, švietimo įstaigos pavadinimas, jos kodas, rūšis ir adresas, švietimo veiklos rūšies kodas ir pavadinimas, mokymo sritis, išduodamo išsilavinimo pažymėjimo kodas ir pavadinimas, leidimo išdavimo data, registravimo numeris ir perregistravimo terminas.

Leidimą ir ministro įsakymo kopiją švietimo įstaigai įteikia:

10.1. Švietimo ir mokslo ministerija – mokyti pagal aukštesniųjų studijų, pagrindinio profesinio mokymo ir bendrojo lavinimo programas;

10.2. Darbo rinkos mokymo tarnyba – mokyti pagal darbo rinkos profesinio mokymo programas.

Leidimas mokyti pagal darbo rinkos profesinio mokymo programas bei švietimo ir mokslo ministro įsakymo kopija per 3 darbo dienas po jų pasirašymo perduodami Darbo rinkos mokymo tarnybai. Atsiimdama leidimą, ši tarnyba Švietimo ir mokslo ministerijai pateikia švietimo įstaigos vardu užpildytą mokamąjį pavedimą su banko žymomis arba kvito originalą, liudijantį, jog sumokėtas žyminis mokestis.

11. Švietimo įstaiga jai išduoto leidimo kopiją privalo įrėminti, pakabinti patalpoje, kurioje tvarkomi priimamų mokytis asmenų dokumentai, matomoje vietoje, taip pat nurodyti leidimo registravimo numerį ir išdavimo datą mokymosi sutartyse bei skelbimuose apie teikiamas mokymo paslaugas.

12. Praėjus 5 metams nuo leidimo išdavimo dienos, leidimas perregistruojamas (leidimai perregistruojami kas 5 metai). Tam tikslui švietimo įstaiga ne vėliau kaip prieš 2 mėnesius iki leidimo perregistravimo datos pateikia paraišką ir reikiamus dokumentus šių nuostatų 6 punkte nurodytoms institucijoms. Gavusi paraišką, Švietimo ir mokslo ministerija, švietimo skyrius ar Darbo rinkos mokymo tarnyba patikrina švietimo įstaigos mokymo veiklą šių nuostatų 7 punkte nustatyta tvarka. Tikrinime kviečiami dalyvauti ir apskrities viršininko administracijos specialistai. Jeigu tikrinimo išvados teigiamos, Švietimo ir mokslo ministerija, gavusi šių nuostatų 8 punkte nurodytus dokumentus, leidimą perregistruoja. Perregistravimas įteisinamas šių nuostatų 10 punkte nustatyta tvarka.

13. Švietimo įstaiga už leidimo išdavimą bei jo perregistravimą moka žyminį mokestį ir pateikia Švietimo ir mokslo ministerijai ar Darbo rinkos mokymo tarnybai mokamąjį pavedimą su banko žymomis arba kvito originalą.

14. Leidimas išduodamas (perregistruojamas) arba motyvuotai atsisakoma jį išduoti (perregistruoti) ne vėliau kaip per 30 dienų, kai paraišką ir kitus šių nuostatų 4 punkte nurodytus dokumentus įregistruoja Švietimo ir mokslo ministerija, švietimo skyrius ar Darbo rinkos mokymo tarnyba, ir ne vėliau kaip per 10 dienų, kai švietimo skyrius ar Darbo rinkos mokymo tarnyba pateikia Švietimo ir mokslo ministerijai šių nuostatų 8 punkte nurodytus dokumentus.

15. Atsisakymo išduoti (perregistruoti) leidimą motyvai yra šie:

15.1. pateikti ne visi dokumentai, kurių reikia leidimui gauti ar perregistruoti;

15.2. pateikti dokumentai netinkamai įforminti;

15.3. yra neigiamos ekspertizės išvados;

15.4. nesumokėtas žyminis mokestis.

16. Jeigu švietimo įstaiga pažeidžia Lietuvos Respublikos švietimo įstatymą ar Lietuvos Respublikos profesinio mokymo įstatymą bei leidimo išdavimo metu nustatytas sąlygas, Švietimo ir mokslo ministerija savo iniciatyva arba remdamasi švietimo skyriaus, Darbo rinkos mokymo tarnybos ar apskričių viršininkų (pagal jiems įstatymų ar šių nuostatų nustatytas funkcijas) atlikto mokymo veiklos tikrinimo rezultatais gali sustabdyti arba panaikinti leidimo galiojimą.

Pagrindas sustabdyti leidimo galiojimą yra šių sąlygų nesilaikymas:

16.1. nevykdomos švietimo įstaigos veiklos nuostatų (įstatų) ar mokymo organizavimo taisyklių nuostatos;

16.2. nevykdomi mokymo ar dalykų programų reikalavimai;

16.3. už mokymą atsakingas asmuo (atsakingi asmenys) ar pedagogai neatitinka kvalifikacinių reikalavimų;

16.4. nėra reikiamų mokymo patalpų, įrangos ar įrenginių;

16.5. mokymo patalpos neatitinka sanitarinės higienos ir priešgaisrinės saugos reikalavimų;

16.6. nepatenkinamai tvarkoma mokymo proceso, studentų (mokinių) ir išduodamų išsilavinimo pažymėjimų apskaita.

17. Pažeidimai turi būti ištaisyti ne vėliau kaip per 30 dienų nuo švietimo ir mokslo ministro įsakymo dėl leidimo galiojimo sustabdymo paskelbimo „Valstybės žiniose“ dienos.

Esant objektyvioms priežastims, pažeidimų ištaisymo terminas švietimo ir mokslo ministro įsakymu gali būti pratęstas dar 30 dienų.

18. Ištaisius pažeidimus, Švietimo ir mokslo ministerija, remdamasi švietimo įstaigos mokymo veiklos tikrinimo rezultatais, panaikina leidimo galiojimo sustabdymą.

Per nustatytą terminą neištaisius pažeidimų, Švietimo ir mokslo ministerija, remdamasi švietimo įstaigos mokymo veiklos tikrinimo rezultatais, panaikina leidimo galiojimą.

Švietimo įstaigos mokymo veiklos tikrinimą atlieka šių nuostatų 7 punkte nurodytos institucijos ne vėliau kaip per 2 savaites pasibaigus terminui, skirtam pažeidimams ištaisyti.

19. Švietimo ir mokslo ministerija taip pat panaikina leidimo galiojimą, jeigu:

19.1. švietimo įstaiga nutaria nutraukti leidime nurodytą veiklą, pateikdama paraišką Švietimo ir mokslo ministerijai ir prašydama nutraukti leidimo galiojimą;

19.2. gautas pranešimas apie švietimo įstaigos ar jos steigėjo likvidavimą, kai švietimo įstaiga ar jos steigėjas baigia veiklą kaip savarankiškas ūkio subjektas;

19.3. leidimas nustatytu laiku neperregistruojamas.

V. ŠVIETIMO ĮSTAIGOS TEISĖS

20. Esant neigiamoms ekspertų išvadoms dėl leidimo išdavimo, švietimo įstaigos vadovas gali kreiptis į Švietimo ir mokslo ministeriją. Leidimo išdavimo klausimą nagrinėja Švietimo ir mokslo ministerija, dalyvaujant išvadas pateikusiems ekspertams bei švietimo įstaigos atstovams. Sprendimą priima švietimo ir mokslo ministras.

21. Švietimo ir mokslo ministerijos atsisakymas išduoti leidimą ar jį perregistruoti, leidimo galiojimo sustabdymas ar galiojimo panaikinimas gali būti apskundžiamas įstatymų nustatyta tvarka.

VI. ŠVIETIMO ĮSTAIGŲ ATSAKOMYBĖ IR MOKYMO VEIKLOS PRIEŽIŪRA

22. Už švietimo įstaigos mokymo veiklą ir mokymo kokybę atsako švietimo įstaigos vadovas ar jo įgaliotas asmuo. Kiekviena švietimo įstaiga organizuoja nuolatinę kvalifikacinę mokymo veiklos savianalizę ir savikontrolę.

23. Švietimo įstaigų pedagoginę veiklą prižiūri steigėjai, Švietimo ir mokslo ministerija, Socialinės apsaugos ir darbo ministerija arba apskričių viršininkų įstatymų nustatyta tvarka.

24. Švietimo skyriai arba Darbo rinkos mokymo tarnyba vykdo mokymo veiklos priežiūrą tų švietimo įstaigų, kurioms šių skyrių arba tarnybos teikimu Švietimo ir mokslo ministerija išduoda leidimus mokyti, taip pat kontroliuoja, kaip nurodytųjų švietimo įstaigų vadovai vykdo įsipareigojimus, prisiimtus leidimų išdavimo metu.

VII. LEIDIMŲ SĄRAŠAS

25. Švietimo ir mokslo ministerija sudaro leidimų sąrašą, į kurį įrašomi šie duomenys:

25.1. leidimo numeris;

25.2. švietimo įstaigos kodas, pavadinimas, adresas, telefonas;

25.3. švietimo įstaigos steigėjo kodas, pavadinimas, adresas, telefonas;

25.4. švietimo įstaigos mokomojo padalinio pavadinimas, adresas, telefonas;

25.5. švietimo veiklos rūšies pavadinimas ir kodas;

25.6. mokymo sritis;

25.7. studijų ar mokymo programos pavadinimas ir valstybinis kodas;

25.8. leidimo išdavimo data;

25.9. leidimo perregistravimo terminas;

25.10. leidimo perregistravimo data;

25.11. leidimo galiojimo sustabdymo data;

25.12. leidimo galiojimo sustabdymo panaikinimo data;

25.13. leidimo galiojimo panaikinimo data;

25.14. leidimo registravimo numeris.

26. Švietimo įstaiga per 10 dienų privalo pranešti raštu Švietimo ir mokslo ministerijai apie šių nuostatų 25.2–25.4 punktuose nurodytų duomenų pasikeitimą ar mokymo veiklos, kuriai išduotas leidimas, dalinį arba visišką nutraukimą.

27. Švietimo ir mokslo ministerija, išdavusi leidimą, jį perregistravusi, sustabdžiusi leidimo galiojimą, panaikinusi leidimo galiojimo sustabdymą ar panaikinusi leidimo galiojimą, apie tai skelbia „Valstybės žiniose“.

Skelbime apie leidimą nurodomi šie duomenys:

27.1. švietimo įstaigos kodas, pavadinimas, adresas, telefonas;

27.2. švietimo veiklos rūšies pavadinimas ir kodas;

27.3. mokymo sritis;

27.4. leidimo registravimo numeris;

27.5. leidimo išdavimo (perregistravimo) data;

27.6. leidimo perregistravimo terminas.

28. Kiekvienai leidimą gavusiai švietimo įstaigai Švietimo ir mokslo ministerija, švietimo skyrius ar Darbo rinkos mokymo tarnyba pradeda neterminuoto dokumentų saugojimo bylą.

______________